title: Padomes Lēmums (ES) 2020/619 (2020. gada 30. aprīlis) par nostāju, kas Eiropas Savienības vārdā jāieņem Apvienotajā īstenošanas komitejā, kura izveidota atbilstīgi 18. pantam Brīvprātīgu partnerattiecību nolīgumā starp Eiropas Savienību un Vjetnamas Sociālistisko Republiku par meža tiesību aktu ieviešanu, pārvaldību un tirdzniecību, saistībā ar Apvienotās īstenošanas komitejas reglamenta pieņemšanu

text:
                  8.5.2020

                  LV

                  Eiropas Savienības Oficiālais Vēstnesis

                  L 147/1

         PADOMES LĒMUMS (ES) 2020/619
         (2020. gada 30. aprīlis)
         par nostāju, kas Eiropas Savienības vārdā jāieņem Apvienotajā īstenošanas komitejā, kura izveidota atbilstīgi 18. pantam Brīvprātīgu partnerattiecību nolīgumā starp Eiropas Savienību un Vjetnamas Sociālistisko Republiku par meža tiesību aktu ieviešanu, pārvaldību un tirdzniecību, saistībā ar Apvienotās īstenošanas komitejas reglamenta pieņemšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 3. punktu un 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Brīvprātīgu partnerattiecību nolīgumu starp Eiropas Savienību un Vjetnamas Sociālistisko Republiku par meža tiesību aktu ieviešanu, pārvaldību un tirdzniecību (“nolīgums”) Savienība noslēdza ar Padomes Lēmumu (ES) 2019/854 (1), un tas stājās spēkā 2019. gada 1. jūnijā.

                     (2)

                     Apvienotajai īstenošanas komitejai, kura izveidota atbilstīgi nolīguma 18. panta 1. punktam (“AĪK”), jāpieņem savs reglaments saskaņā ar nolīguma 18. panta 3. punktu.

                     (3)

                     Ir lietderīgi noteikt nostāju, kas Savienības vārdā jāieņem AĪK, jo AĪK reglaments Savienībai būs saistošs.

                     (4)

                     Savienībai ir lietderīgi atbalstīt reglamenta pieņemšanu, kas nolīguma un galu galā meža tiesību aktu ieviešanas, pārvaldības un tirdzniecības licencēšanas sistēmas īstenošanā jau no paša sākuma nodrošinās raitu un pārredzamu sadarbību starp Savienību un Vjetnamas Sociālistisko Republiku,

               IR PIEŅĒMUSI ŠO LĒMUMU.

            1. pants

               1.   Nostāja, kas Savienības vārdā jāieņem Apvienotajā īstenošanas komitejā, kura izveidota atbilstīgi 18. pantam Brīvprātīgu partnerattiecību nolīgumā starp Eiropas Savienību un Vjetnamas Sociālistisko Republiku par meža tiesību aktu ieviešanu, pārvaldību un tirdzniecību, ir atbalstīt AĪK reglamenta (2) pieņemšanu.

               2.   Nelielām un nebūtiskām izmaiņām reglamenta projektā Savienības pārstāvji, ņemot vērā norises gaidāmajā AĪK sanāksmē un apspriežoties ar dalībvalstīm koordinācijas sanāksmēs uz vietas, drīkst piekrist bez jauna Padomes lēmuma.

            2. pants
            Šis lēmums stājas spēkā tā pieņemšanas dienā.

            Briselē, 2020. gada 30. aprīlī

                  Padomes vārdā –

                  priekšsēdētājs

               G. GRLIĆ RADMAN

            (1)  Padomes Lēmums (ES) 2019/854 (2019. gada 15. aprīlis) par to, lai noslēgtu Brīvprātīgu partnerattiecību nolīgumu starp Eiropas Savienību un Vjetnamas Sociālistisko Republiku par meža tiesību aktu ieviešanu, pārvaldību un tirdzniecību (OV L 147, 5.6.2019., 1. lpp.).

            (2)  Skatīt dokumentu ST 7027/20 vietnē http://register.consilium.europa.eu.


title: Padomes Lēmums (ES) 2020/620 (2020. gada 4. maijs), ar ko ieceļ Reģionu komitejas locekli un locekļa aizstājēju, ko izvirzījusi Austrijas Republika

text:
                  8.5.2020

                  LV

                  Eiropas Savienības Oficiālais Vēstnesis

                  L 147/3

         PADOMES LĒMUMS (ES) 2020/620
         (2020. gada 4. maijs),
         ar ko ieceļ Reģionu komitejas locekli un locekļa aizstājēju, ko izvirzījusi Austrijas Republika
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 305. pantu,
         ņemot vērā Austrijas valdības priekšlikumu,
         tā kā:

                     (1)

                     Padome 2019. gada 10. decembrī, 2020. gada 20. janvārī, 2020. gada 3. februārī un 2020. gada 26. martā pieņēma Lēmumus (ES) 2019/2157 (1), (ES) 2020/102 (2), (ES) 2020/144 (3) un (ES) 2020/511 (4), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus.

                     (2)

                     Pēc Markus ACHLEITNER kunga pilnvaru termiņa beigām ir atbrīvojusies Reģionu komitejas locekļa vieta.

                     (3)

                     Pēc Viktor SIGL kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

               IR PIEŅĒMUSI ŠO LĒMUMU.

            1. pants
            Ar šo uz atlikušo pilnvaru laiku, proti, līdz 2025. gada 25. janvārim, Reģionu komitejā tiek iecelti:

                        a)

                        par locekli:

                                    —

                                       Thomas STELZER kungs, Reģionālās izpildstruktūras loceklis ar vēlētas varas pilnvarām: State Government of Upper Austria;

                        b)

                        par locekļa aizstājēju:

                                    —

                                       Markus ACHLEITNER kungs, Reģionālās izpildstruktūras loceklis ar vēlētas varas pilnvarām: State Government of Upper Austria.

            2. pants
            Šis lēmums stājas spēkā tā pieņemšanas dienā.

            Briselē, 2020. gada 4. maijā

                  Padomes vārdā –

                  Priekšsēdētājs

               G. GRLIĆ RADMAN

            (1)  Padomes Lēmums (ES) 2019/2157 (2019. gada 10. decembris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 327, 17.12.2019., 78. lpp.).

            (2)  Padomes Lēmums (ES) 2020/102 (2020. gada 20. janvāris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 20, 24.1.2020., 2. lpp.).

            (3)  Padomes Lēmums (ES) 2020/144 (2020. gada 3. februāris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 32, 4.2.2020., 16. lpp.).

            (4)  Padomes Lēmums (ES) 2020/511 (2020. gada 26. marts), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 113, 8.4.2020., 18. lpp.).


title: Padomes Lēmums (KĀDP) 2020/754 (2020. gada 8. jūnijs), ar ko pagarina Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāja pilnvaru termiņu

text:
                  9.6.2020

                  LV

                  Eiropas Savienības Oficiālais Vēstnesis

                  LI 179/1

         PADOMES LĒMUMS (KĀDP) 2020/754
         (2020. gada 8. jūnijs),
         ar ko pagarina Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāja pilnvaru termiņu
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2014. gada 22. jūlijā pieņēma Lēmumu 2014/486/KĀDP (1) par Eiropas Savienības padomdevēju misiju civilās drošības sektora reformai Ukrainā (EUAM Ukraine).

                     (2)

                     Padome 2019. gada 13. maijā pieņēma Lēmumu (KĀDP) 2019/761 (2), ar ko misijas pilnvaru termiņu pagarināja līdz 2021. gada 31. maijam.

                     (3)

                     Politikas un drošības komiteja 2019. gada 4. jūnijā pieņēma Lēmumu (KĀDP) 2019/992 (3), ar ko par misijas vadītāju uz laikposmu no 2019. gada 1. jūlija līdz 2020. gada 30. jūnijam iecēla Antti HARTIKAINEN kungu.

                     (4)

                     Politikas un drošības komiteja 2020. gada 14. maijā vienojās, ka Antti HARTIKAINEN kungam būtu jāturpina pildīt šā amata pienākumus līdz 2021. gada 31. maijam,

               IR PIEŅĒMUSI ŠO LĒMUMU.

            1. pants
            Ar šo EUAM Ukraine misijas vadītāja Antti HARTIKAINEN kunga pilnvaru termiņš tiek pagarināts līdz 2021. gada 31. maijam.

            2. pants
            Šis lēmums stājas spēkā tā pieņemšanas dienā.
            To piemēro no 2020. gada 1. jūlija.

            Briselē, 2020. gada 8. jūnijā

                  Padomes vārdā –

                  priekšsēdētāja

               A. METELKO-ZGOMBIĆ

            (1)  Padomes Lēmums 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).

            (2)  Padomes Lēmums (KĀDP) 2019/761 (2019. gada 13. maijs), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 125, 14.5.2019., 16. lpp.).

            (3)  Politikas un drošības komitejas Lēmums (KĀDP) 2019/992 (2019. gada 4. jūnijs) par Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāja iecelšanu (EUAM Ukraine/1/2019) (OV L 160, 18.6.2019., 24. lpp.).


title: Padomes Lēmums (ES) 2020/765 (2020. gada 29. maijs) par to, lai Eiropas Savienības vārdā noslēgtu protokolu, ar ko groza Starptautisko Konvenciju par Atlantijas tunzivju saglabāšanu

text:
                  12.6.2020

                  LV

                  Eiropas Savienības Oficiālais Vēstnesis

                  L 187/1

         PADOMES LĒMUMS (ES) 2020/765
         (2020. gada 29. maijs)
         par to, lai Eiropas Savienības vārdā noslēgtu protokolu, ar ko groza Starptautisko Konvenciju par Atlantijas tunzivju saglabāšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 6. punkta otrās daļas a) apakšpunkta v) punktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:

                     (1)

                     Saskaņā ar Padomes Lēmumu (ES) 2019/2025 (2) protokols, ar kuru groza Starptautisko Konvenciju par Atlantijas tunzivju saglabāšanu (“protokols”), tika parakstīts 2019. gada 20. novembrī.

                     (2)

                     Kā paredz Eiropas Parlamenta un Padomes Regula (ES) Nr. 1380/2013 (3), Savienībai ir jānodrošina, ka zvejas un akvakultūras darbības ilgtermiņā ir ekoloģiski ilgtspējīgas un tiek pārvaldītas atbilstīgi mērķim nodrošināt ieguvumus ekonomiskajā, sociālajā un nodarbinātības jomā un veicināt pārtikas pieejamību. Tā paredz arī to, ka Savienībai zvejniecības pārvaldībā jāievēro piesardzīga pieeja un tās mērķim jābūt nodrošināt, lai dzīvo jūras bioloģisko resursu izmantošanas rezultātā iegūto īpatņu populācijas tiktu atjaunotas un uzturētas virs līmeņa, kas nodrošina maksimālo ilgtspējīgas ieguves apjomu. Turklāt tā nosaka, ka Savienībai ir jāpieņem pārvaldības un saglabāšanas pasākumi, kuru pamatā ir labākie pieejamie zinātniskie ieteikumi, jāatbalsta zinātnisko atziņu gūšana un zinātnisko ieteikumu izstrāde, pakāpeniski jāizskauž izmetumi un jāveicina zvejas metodes, kas palīdz nodrošināt selektīvāku zveju un, ciktāl iespējams, nevēlamu nozveju nepieļaušanu un samazināšanu, kā arī zveju, kurai ir maza ietekme uz jūras ekosistēmu un zvejas resursiem. Turklāt Regulā (ES) Nr. 1380/2013 ir konkrēti noteikts, ka minētie mērķi un principi Savienībai jāpiemēro ārējās attiecībās zivsaimniecības jomā. Protokols atbilst minētajiem mērķiem.

                     (3)

                     Kā norādīts Eiropas Komisijas un Savienības Augstās pārstāves ārlietās un drošības politikas jautājumos kopīgajā paziņojumā “Starptautiskā okeānu pārvaldība – okeānu nākotnes veidošanas darbakārtība” un Padomes secinājumos par minēto kopīgo paziņojumu, centrālais Savienības darbības aspekts šajos forumos ir tādu pasākumu veicināšana, kas atbalsta un stiprina reģionālo zvejniecības pārvaldības organizāciju (RZPO) efektivitāti un vajadzības gadījumā uzlabo to pārvaldību. Protokols pilnībā saskan ar minētajiem mērķiem.

                     (4)

                     Protokols būtu jāapstiprina Eiropas Savienības vārdā,

               IR PIEŅĒMUSI ŠO LĒMUMU.

            1. pants
            Ar šo Savienības vārdā apstiprina protokolu, ar ko groza Starptautisko Konvenciju par Atlantijas tunzivju saglabāšanu.

            2. pants
            Padomes priekšsēdētājs norīko personu vai personas, kas tiesīgas Savienības vārdā deponēt protokola apstiprinājuma dokumentus, kuri paredzēti protokola 13. pantā.

            3. pants
            Šis lēmums stājas spēkā tā pieņemšanas dienā (4).

            Briselē, 2020. gada 29. maijā

                  Padomes vārdā –

                  Priekšsēdētājs

               G. GRLIĆ RADMAN

            (1)  Piekrišana sniegta 2020. gada 13. maijā.

            (2)  Padomes Lēmums (ES) 2019/2025 (2019. gada 18. novembris) par to, lai Eiropas Savienības vārdā parakstītu un provizoriski piemērotu protokolu, ar ko groza Starptautisko Konvenciju par Atlantijas tunzivju saglabāšanu (OV L 313, 4.12.2019., 1. lpp.).

            (3)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).

            (4)  Protokola spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: Padomes Lēmums (ES) 2020/768 (2020. gada 9. jūnijs), ar ko Lēmumu (ES) 2016/915 groza attiecībā uz atsauces periodu, ko paredzēts izmantot CO2 emisiju pieauguma mērīšanai, lai CORSIA kontekstā ņemtu vērā Covid-19 pandēmijas sekas

text:
                  12.6.2020

                  LV

                  Eiropas Savienības Oficiālais Vēstnesis

                  L 187/10

         PADOMES LĒMUMS (ES) 2020/768
         (2020. gada 9. jūnijs),
         ar ko Lēmumu (ES) 2016/915 groza attiecībā uz atsauces periodu, ko paredzēts izmantot CO2 emisiju pieauguma mērīšanai, lai CORSIA kontekstā ņemtu vērā Covid-19 pandēmijas sekas
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Starptautiskās Civilās aviācijas organizācijas (ICAO), kas izveidota ar Konvenciju par starptautisko civilo aviāciju (“konvencija”), 39. asambleja 2016. gadā ar tās Rezolūcijā A39-3 (“Rezolūcija A39-3”) nolēma izstrādāt globālu tirgus pasākumu, lai starptautiskās aviācijas radītās siltumnīcefekta gāzu emisijas ierobežotu to 2020. gada līmenī. Savienības nostāja attiecībā uz minētā mehānisma un tā dažādo detalizēto elementu izstrādi un pieņemšanu tika noteikta Padomes Lēmumā (ES) 2016/915 (1).

                     (2)

                        ICAO padome tās 214. sesijas desmitajā sanāksmē 2018. gada 27. jūnijā pieņēma konvencijas 16. pielikuma IV sējuma pirmo izdevumu: Starptautiskie standarti un ieteicamā prakse vides aizsardzības jomā – Starptautiskās aviācijas radīto oglekļa emisiju izlīdzināšanas un samazināšanas shēma (“CORSIA”). Saskaņā ar Rezolūciju A39-3, kas tika aizstāta ar Rezolūciju A40-19, kuru ICAO asambleja pieņēma savā 40. sesijā (“Rezolūcija A40-19”), minētajā pirmajā izdevumā cita starpā ir noteiktas emisiju vērtības, kuras ir jāizmanto, lai aprēķinātu pieauguma koeficientus (gan nozares pieauguma koeficientu, gan lidmašīnu ekspluatantu pieauguma koeficientus). Šīs vērtības nosaka kā CORSIA aptverto starptautiskās aviācijas CO2 emisiju vidējo vērtību 2019. un 2020. gadā (nozares līmenī un individuālo lidmašīnu ekspluatantu līmenī).

                     (3)

                     Pašreizējās Covid-19 pandēmijas dēļ 2020. gadā būtiski samazināsies starptautiskās aviācijas radītās CO2 emisijas. Tas nozīmē, ka ievērojami zemākas būs arī CORSIA emisiju vērtības, kas tiks izmantotas pieauguma koeficientu aprēķināšanai. Ja minētās vērtības netiks grozītas, šādu būtiski zemāku CORSIA emisiju vērtību izmantošanas rezultāts – atkarībā no starptautiskās gaisa satiksmes atjaunošanās apmēra un no pārmaiņām starptautiskās gaisa satiksmes CO2 emisiju apjomos – varētu būt ievērojami augstākas izlīdzināšanas prasības.

                     (4)

                     Ir prognozējams un ir patiešām svarīgi, ka ICAO padome savā 220. sesijā, kas norisināsies 2020. gada 8.–26. jūnijā, pieņems lēmumu par to emisiju vērtību grozīšanu, ko izmanto pieauguma koeficientu aprēķināšanai CORSIA satvarā, respektīvi, attiecībā uz vērā ņemamo atsauces periodu (“bāzlīnijas periods”).

                     (5)

                     Jebkurš grozījums CORSIA starptautiskajos standartos un ieteicamajā praksē būtu uzskatāms par lēmumu, kuru pieņem ar nolīgumu izveidota struktūra un kuram ir juridiskas sekas LESD 218. panta 9. punkta nozīmē.

                     (6)

                     Lai gan Savienība un tās dalībvalstis ir konsekventi iestājušās par globālo mērķi – starptautiskās aviācijas radīto siltumnīcefekta gāzu emisiju samazināšanu tādā līmenī, kas nepārsniedz 2020. gada līmeņus, – pašreizējos apstākļos šķiet, ka atsauce uz 2019. gadu kā bāzlīnijas periodu ir vistuvākais iespējamais, uz reāliem datiem balstītais substitūts, lai atspoguļotu ICAO ilgtermiņa mērķi – oglekļneitrālu izaugsmi no 2020. gada, kā noteikts Rezolūcijā A39-3. Ņemot vērā minēto kontekstu un nolūkā turpināt saņemt pietiekamu atbalstu, lai saglabātu galvenos CORSIA koncepcijas elementus, un pamatojoties uz pašlaik pieejamo informāciju, kā bāzlīnijas periods būtu jāakceptē 2019. kalendārais gads.

                     (7)

                     Nebūtu atbalstāma pašreizējās debatēs ierosinātā alternatīva, t. i., dažādām valstīm – atkarībā no to attīstības līmeņa, gada, kad tās pievienojās CORSIA, vai citiem kritērijiem – noteikt atšķirīgus bāzlīnijas periodus. Šāda alternatīva pārkāptu nediskriminācijas principu, par ko atgādināts Rezolūcijā A40-19, un tā varētu apdraudēt CORSIA turpmāko pastāvēšanu šīs shēmas pašreizējā formātā.

                     (8)

                     Tāpēc Lēmums (ES) 2016/915 būtu jāgroza, lai Savienība un tās dalībvalstis kā bāzlīnijas periodu varētu akceptēt 2019. kalendāro gadu.

                     (9)

                     Būtu jāturpina piemērot regulāras pārskatīšanas principu. Minētajā sakarībā būtu jāatgādina, ka Rezolūcijā A40-19 ir paredzēta CORSIA pārskatīšana reizi trijos gados. Pirmā pārskatīšana notiks 2022. gadā. Jo vairāk laika ir vajadzīgs, lai nozare sasniegtu to satiksmes un ar satiksmi saistīto emisiju līmeni, kāds tas bija pirms krīzes, jo lielāka kļūst šādas pārskatīšanas relevance attiecībā uz to emisiju vērtībām, ko izmanto pieauguma koeficientu aprēķināšanai. Ja aviācijas nozares atveseļošanās būs lēna, paredzams, ka, par emisiju bāzlīniju nosakot 2019. gadu, CORSIA“izmēģinājuma posmā” (2021.–2023. gadā) emisiju izlīdzināšanas prasību nebūs vai tās būs minimālas. Šādas pārskatīšanas relevanci vēl jo vairāk pasvītro vajadzība nodrošināt saskaņotību ar ilgtermiņa vēlamo CO2 emisijas samazināšanas mērķi, kas atbilst Parīzes nolīguma mērķiem attiecībā uz temperatūru, un šī relevance ir jāizvērtē ICAO asamblejai. Šādas pārskatīšanas ietvaros attiecīgā gadījumā var tikt arī definēts bāzlīnijas periods.

                     (10)

                     Saskaņā ar Eiropas Parlamenta un Padomes Direktīvas 2003/87/EK (2) 28.b panta 2. un 3. punktu divpadsmit mēnešu laikā pēc tam, kad ICAO ir pieņēmusi attiecīgos instrumentus, un pirms globālā tirgus pasākuma ieviešanas praksē Komisijai būtu jāiesniedz ziņojums Eiropas Parlamentam un Padomei, kurā tā apsver veidus, kā minētos instrumentus īstenot Savienības tiesību aktos, pārskatot minēto direktīvu, un attiecīgā gadījumā tai būtu jānāk klajā ar priekšlikumu īstenot CORSIA, ar kuru nodrošinātu, ka aviācijas nozare palīdz pildīt Savienības apņemšanos – līdz 2030. gadam panākt siltumnīcefekta gāzu emisijas samazinājumu visas tautsaimniecības mērogā,

               IR PIEŅĒMUSI ŠO LĒMUMU.

            1. pants
            Lēmuma (ES) 2016/915 pielikumā pēc otrā ievilkuma pievieno šādu ievilkumu:

                        “–

                        lai ņemtu vērā Covid-19 pandēmijas ietekmi uz 2020. gada emisijām, akceptē, ka emisiju vērtības, ko izmanto CORSIA noteikto pieauguma koeficientu aprēķināšanai, groza tā, lai tās atsauktos uz emisiju līmeņiem 2019. gadā;”.

            2. pants
            Šis lēmums stājas spēkā tā pieņemšanas dienā.

            Briselē, 2020. gada 9. jūnijā

                  Padomes vārdā –

                  priekšsēdētāja

               A. METELKO-ZGOMBIĆ

            (1)  Padomes Lēmums (ES) 2016/915 (2016. gada 30. maijs) par nostāju, kas Eiropas Savienības vārdā jāieņem attiecībā uz starptautisku aktu, kurš jāizstrādā ICAO struktūrās un kurš ir paredzēts, lai no 2020. gada īstenotu vienotu globālu tirgus pasākumu attiecībā uz starptautiskās aviācijas radītajām emisijām (OV L 153, 10.6.2016., 32. lpp.).

            (2)  Eiropas Parlamenta un Padomes Direktīva 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK (OV L 275, 25.10.2003., 32. lpp.).